Diari Oficial de la Generalitat Valenciana


Sumari del DOGV 6236, del 30-03-2010 (2010/3429)

RESOLUCIÓ de 29 d'abril de 2009, de la Direcció General per al Canvi Climàtic, per la qual es modifica d'ofici l'autorització ambiental integrada atorgada a l'empresa Colortex 1976, SL, per a una indústria d'estampació, tintura i acabaments tèxtils al terme municipal d'Ontinyent.
----------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6236

Data del DOGV
:   30-03-2010

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2010/3429


Data del document
:   29-04-2009

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Resolució

Anàlisi jurídica

 Descriptors 

:   * empresa privada

RESOLUCIÓ de 29 d'abril de 2009, de la Direcció General per al Canvi Climàtic, per la qual es modifica d'ofici l'autorització ambiental integrada atorgada a l'empresa Colortex 1976, SL, per a una indústria d'estampació, tintura i acabaments tèxtils al terme municipal d'Ontinyent. [2010/3429]  
Vist l'expedient de referència instruït a instàncies de l'empresa Colortex 1967, SL, amb CIF R47189546 i domicili a l'avinguda del Tèxtil, núm. 60, d'Ontinyent (València), s'emet aquesta resolució de conformitat amb els següents,  
Antecedents de fet  
Primer. Amb data 27 de febrer de 2008 el director general per al Canvi Climàtic de la Conselleria de Medi Ambient, Aigua, Urbanisme i Habitatge dicta una resolució per la qual es concedeix a la mercantil Colortex 1967, SL, l'autorització ambiental integrada per a una indústria tèxtil ubicada a l'avinguda del Tèxtil, núm. 60, d'Ontinyent (València), la qual va quedar inscrita en el Registre General d'Instal·lacions de la Comunitat Valenciana amb el número 126-08/AAI/CV.  
Segon. Amb data 10 de març de 2008 el Servei d'Avaluació d'Impacte Ambiental va posar de manifest un error en la data de la declaració d'impacte ambiental citada en l'apartat 7 de l'autorització ambiental integrada.  
Tercer. Amb data 18 de febrer de 2009 es va rebre un informe del Servei de Residus Industrials, en el qual es concedeix una pròrroga del període d'emmagatzematge temporal de residus perillosos com a resposta a la sol·licitud cursada per l'empresa per a una duració d'un any del període d'emmagatzematge.  
Als fets anteriors són aplicables els següents,  
Fonaments de dret  
Primer. D'acord amb l'article 64 del Decret 127/2006, de 15 de setembre, que desplega la Llei 2/2006, de 5 de maig, de prevenció de la contaminació i qualitat ambiental, l'autorització ambiental integrada pot ser modificada d'ofici quan l'òrgan que haja concedit l'autorització considere que hi ha circumstàncies que justifiquen la revisió o modificació del pronunciament recaigut en el tràmit d'avaluació ambiental.  
Segon. A la Comunitat Valenciana l'òrgan competent per a atorgar l'autorització ambiental integrada és la Conselleria de Medi Ambient, Aigua, Urbanisme i Habitatge, d'acord amb l'article 3.h de la Llei 16/2002 i el Decret 7/2007, de 28 de juny, del President de la Generalitat Valenciana, pel qual es determinen les conselleries en què s'organitza l'administració de la Generalitat.  
D'altra banda, d'acord amb l'article 18 del Decret 131/2007, de 27 de juliol, del Consell, pel qual s'aprova el Reglament orgànic i funcional de la Conselleria de Medi Ambient, Aigua, Urbanisme i Habitatge, correspon a la Direcció General per al Canvi Climàtic exercir les competències en matèria de control integrat de la contaminació.  
En vista d'aquests antecedents, a proposta del Servei de Control Integrat de la Contaminació, amb el vistiplau del cap de l'Àrea de Qualitat Ambiental, i amb el tràmit previ d'audiència a l'empresa Colortex 1967, SL, resolc que es dicte una resolució en els termes següents:  
Primer  
Modificar la Resolució de 27 de febrer de 2008, per la qual s'atorgava l'autorització ambiental integrada a l'empresa Colortex 1976, SL, per a les instal·lacions d'estampació, tintura i acabaments tèxtils, ubicades a l'avinguda del Tèxtil, núm. 60, d'Ontinyent (València), inscrita en el Registre General d'Instal·lacions IPPC de la Comunitat Valenciana amb el número 126-08/AAI/CV.  
La modificació afectarà els aspectes següents:  
En el primer paràgraf de l'apartat 5.1.1, relatiu al control de la producció de residus, es modifica el període màxim d'emmagatzematge de residus perillosos, el qual queda redactat de la manera següent:  
«Els residus es poden emmagatzemar durant un període igual o inferior a un any, en el cas que siguen perillosos, i inferior a dos anys, en el cas de residus no perillosos, després del qual han de ser entregats a un gestor autoritzat. Aquest emmagatzematge temporal de residus perillosos s'ha de fer segregat per tipus de residus, ha d'estar convenientment senyalitzat i ha de fer-se en un lloc cobert, amb sòl impermeable i sistemes de recollida de vessaments accidentals, com ara una arqueta cega no connectada a la xarxa de clavegueram i safates de recollida. Així mateix, la zona d'emmagatzematge ha d'estar inclosa en el sistema general de protecció contra incendis de la indústria.»  
D'altra banda, l'apartat 7, referent a la declaració d'impacte ambiental, se substitueix pel següent:  
«S'han de complir les condicions que estableix la declaració d'impacte ambiental de data 30 d'abril de 2007 de la Secretaria Autonòmica de Medi Ambient.»  
Contra aquesta resolució, que no posa fi a la via administrativa, es pot interposar un recurs d'alçada davant la secretària autonòmica de la Conselleria de Medi Ambient, Aigua, Urbanisme i Habitatge en el termini d'un mes des de l'endemà de la recepció d'aquesta notificació, d'acord amb el que disposen els articles 114 i 115 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
València, 29 d'abril de 2009.- El director general per al Canvi Climàtic: Jorge Lamparero Lázaro.